               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.11.2017
            COM(2017) 635 final
            2017/0278(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών («ΣΚΜ») όσον αφορά την προβλεπόμενη έκδοση απόφασης σχετικά με την έδρα της Μόνιμης Γραμματείας της Κοινότητας Μεταφορών («η Γραμματεία»).

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1Η Συνθήκη ίδρυσης Κοινότητας Μεταφορών

               Το αγγλικό κείμενο της ΣΚΜ με τα συμβαλλόμενα μέρη των Δυτικών Βαλκανίων (Αλβανία, Βοσνία και Ερζεγοβίνη, Κοσσυφοπέδιο
                  1* (εφεξής «Κοσσυφοπέδιο»), πρώην Γιουγκοσλαβική Δημοκρατία της Μακεδονίας, Μαυροβούνιο και Σερβία) υπογράφηκε από όλα τα μέρη, με εξαίρεση τη Βοσνία και Ερζεγοβίνη, στη σύνοδο κορυφής των έξι χωρών των Δυτικών Βαλκανίων που πραγματοποιήθηκε στην Τεργέστη στις 12 Ιουλίου 2017, ενώ η Βοσνία και Ερζεγοβίνη υπέγραψε το κείμενο στις 18 Σεπτεμβρίου 2017 στις Βρυξέλλες. Οι λοιπές γλωσσικές εκδόσεις της ΣΚΜ υπογράφηκαν από τα μέρη στις 9 Οκτωβρίου 2017. Μετά την υπογραφή, η ΣΚΜ εφαρμόζεται προσωρινά σύμφωνα με το άρθρο 41 παράγραφος 3. Για την Ένωση, η προσωρινή εφαρμογή προβλέπεται από την απόφαση του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης ίδρυσης Κοινότητας Μεταφορών
                  2
               .

               Η Ευρωπαϊκή Ένωση είναι συμβαλλόμενο μέρος της ΣΚΜ.

               2.2Το Συμβούλιο Υπουργών

                  Το Συμβούλιο Υπουργών συστάθηκε βάσει του άρθρου 21 της ΣΚΜ για να διασφαλίζει την επίτευξη των στόχων που προβλέπονται στη συμφωνία. Τα καθήκοντά του είναι τα εξής:

               –α) δίνει γενικές κατευθύνσεις πολιτικής·

               –β) εξετάζει την πρόοδο εφαρμογής της ΣΚΜ, καθώς και τη συνέχεια που δίδεται στις προτάσεις που υποβάλλει το Κοινωνικό Φόρουμ·

               –γ) γνωμοδοτεί σχετικά με τον διορισμό του διευθυντή της Γραμματείας· και

               –δ) αποφασίζει σχετικά με την έδρα της Γραμματείας.

                  Το Συμβούλιο Υπουργών απαρτίζεται από έναν εκπρόσωπο από κάθε συμβαλλόμενο μέρος. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της ΕΕ. Οι αποφάσεις λαμβάνονται συναινετικά, εκτός εάν προβλέπεται διαφορετικά.

               2.3Η προβλεπόμενη πράξη του Συμβουλίου Υπουργών

                  Κατά την πρώτη του συνεδρίαση, το Συμβούλιο Υπουργών θα εκδώσει απόφαση σχετικά με την έδρα της Γραμματείας που συστήνεται δυνάμει του άρθρου 28 της ΣΚΜ. Η εν λόγω απόφαση είναι ουσιαστικής σημασίας για την έγκαιρη εφαρμογή της ΣΚΜ.

                  Η απόφαση σχετικά με την έδρα της Γραμματείας αποτελεί το πρώτο σημαντικό ορόσημο για την αποτελεσματική εφαρμογή της ΣΚΜ. Η Γραμματεία θα διαδραματίζει βασικό ρόλο στην υποστήριξη της εφαρμογής της ΣΚΜ και είναι πολύ σημαντικό να καταστεί σύντομα πλήρως λειτουργική. Μετά από προκαταρκτική πολιτική συμφωνία που επιτεύχθηκε από όλους τους περιφερειακούς εταίρους, και εφόσον συμφωνεί η Ευρωπαϊκή Ένωση, το Συμβούλιο Υπουργών είναι πιθανό να επιτύχει την απαιτούμενη συναίνεση σχετικά με το Βελιγράδι, ως έδρα της Γραμματείας, σύμφωνα με το άρθρο 21 στοιχείο δ) της ΣΚΜ.

                  Η προβλεπόμενη απόφαση θα καταστεί νομικά δεσμευτική για τα μέρη δυνάμει του άρθρου 21 στοιχείο δ) της ΣΚΜ, σύμφωνα με την οποία το Συμβούλιο Υπουργών «αποφασίζει» για την έδρα της Γραμματείας.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Προτείνεται να υποστηριχθεί το Βελιγράδι ως έδρα της Μόνιμης Γραμματείας. Η επιλογή αυτή υποστηρίζεται σε μεγάλο βαθμό από τα συμβαλλόμενα μέρη της νοτιοανατολικής Ευρώπης και, καθώς το Βελιγράδι βρίσκεται εντός του εδάφους ενός από τα εν λόγω συμβαλλόμενα μέρη, μπορεί να συμβάλει στην επιτυχή εφαρμογή της ΣΚΜ.

               Εν προκειμένω, θα πρέπει να υπενθυμιστεί ότι η ΣΚΜ είναι ένα στοιχείο που μπορεί να ενισχύσει την περιφερειακή συνεργασία στα Δυτικά Βαλκάνια, όπως εξηγείται περαιτέρω στην πρόταση της Επιτροπής για απόφαση του Συμβουλίου σχετικά με την υπογραφή της ΣΚΜ [COM(2017)324 final, ενότητα «Γενικό πλαίσιο»].

               Σύμφωνα με το άρθρο 21 στοιχείο δ) της ΣΚΜ, το Συμβούλιο Υπουργών πρέπει να αποφασίσει συναινετικά για την έδρα της Γραμματείας. Δεδομένου ότι η Ένωση είναι μέρος της ΣΚΜ, είναι αναγκαία η θέση της Ένωσης.

               4.ΝΟΜΙΚΗ ΒΑΣΗ

               4.1Διαδικαστική νομική βάση

               4.1.1 Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων του Συμβουλίου για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     3
                  .

               4.1.2 Εφαρμογή στην προκειμένη περίπτωση

               Το Συμβούλιο Υπουργών είναι όργανο που έχει συσταθεί με διεθνή συμφωνία, συγκεκριμένα τη ΣΚΜ.

               Η πράξη την οποία καλείται να εγκρίνει το Συμβούλιο Υπουργών συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 21 στοιχείο δ) της ΣΚΜ.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της Συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς στόχους ή που έχει πολλαπλές συνιστώσες, που είναι άρρηκτα συνδεδεμένες μεταξύ τους χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις.

               4.2.2.Εφαρμογή στην προκειμένη περίπτωση

               Η προβλεπόμενη πράξη, σχετικά με την έδρα της Γραμματείας, είναι οργανωτικής φύσης και, επομένως, απαραίτητη για την εύρυθμη λειτουργία της ΣΚΜ. Οι στόχοι και οι συνιστώσες της ΣΚΜ, με τη σειρά τους, αφορούν τους τομείς των οδικών, σιδηροδρομικών και εσωτερικών πλωτών μεταφορών, οι οποίοι είναι τρόποι μεταφοράς που καλύπτονται από το άρθρο 91 της ΣΛΕΕ, καθώς και τον τομέα των θαλάσσιων μεταφορών, τρόπο μεταφοράς που καλύπτεται από το άρθρο 100 παράγραφος 2 της ΣΛΕΕ, Λόγω του οριζόντιου χαρακτήρα της, η προβλεπόμενη πράξη αφορά όλα τα εν λόγω στοιχεία. Όλα αυτά τα στοιχεία είναι άρρηκτα συνδεδεμένα μεταξύ τους, χωρίς το ένα να έχει παρεπόμενο χαρακτήρα ως προς το άλλο.

                  Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: Άρθρο 91 και άρθρο 100 παράγραφος 2 της ΣΛΕΕ.

                  4.3
                        Συμπέρασμα

                  Το άρθρο 91 και το άρθρο 100 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0278 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 91 και 100 παράγραφος 2 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Συνθήκη ίδρυσης Κοινότητας Μεταφορών («ΣΚΜ») υπογράφηκε από την Ένωση σύμφωνα με την απόφαση [...]
                  4
                του Συμβουλίου.

               (2)Σύμφωνα με το άρθρο 41 παράγραφος 3 της ΣΚΜ, η ΣΚΜ εφαρμόζεται σε προσωρινή βάση από τις [XXX] μεταξύ της Ευρωπαϊκής Ένωσης και XXX.

               (3)Σύμφωνα με το άρθρο 21 στοιχείο δ) της ΣΚΜ, το Συμβούλιο Υπουργών αποφασίζει για την έδρα της Μόνιμης Γραμματείας.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο Υπουργών, καθώς η απόφαση για την έδρα της Μόνιμης Γραμματείας θα είναι δεσμευτική για την Ένωση.

               (5)Ενδείκνυται να υποστηριχθεί το Βελιγράδι ως έδρα της Μόνιμης Γραμματείας. Αυτή η επιλογή υποστηρίζεται σε μεγάλο βαθμό από τα συμβαλλόμενα μέρη της νοτιοανατολικής Ευρώπης και, καθώς το Βελιγράδι βρίσκεται εντός του εδάφους ενός από τα εν λόγω συμβαλλόμενα μέρη, η επιλογή αυτή μπορεί να συμβάλει στην επιτυχή εφαρμογή της ΣΚΜ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στην πρώτη σύνοδο του Συμβουλίου Υπουργών βασίζεται στο σχέδιο απόφασης του Συμβουλίου Υπουργών που επισυνάπτεται στην παρούσα απόφαση.

               Οι εκπρόσωποι της Ένωσης στο Συμβούλιο Υπουργών μπορούν να συμφωνήσουν σε ήσσονος σημασίας αλλαγές στο σχέδιο της απόφασης χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  *Η ονομασία αυτή χρησιμοποιείται με επιφύλαξη των θέσεων ως προς το καθεστώς και είναι σύμφωνη με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

                     (2)
                  CSST/2017/10301, http://register.consilium.europa.eu/content/out?lang=en&typ=SET&i=ADV&RESULTSET=1&DOC_ID=10301/17|10301/*/17&DOC_LANCD=FR&ROWSPP=25&NRROWS=500&ORDERBY=DOC_DATE+DESC

                     (3)
                  Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (4)
                  ΕΕ L  της , σ. .

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.11.2017
            COM(2017) 635 final
            ΠΑΡΑΡΤΗΜΑ
            στην
            Απόφαση του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΠΑΡΑΡΤΗΜΑ

               [Το παρόν σχέδιο πράξης επισυνάπτεται στην απόφαση του Συμβουλίου]

               ΣΧΕΔΙΟ ΑΠΟΦΑΣΗΣ αριθ. 2017/1

               ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               D/2017/1/MC-TC της … 2017: σχετικά με την έδρα της Μόνιμης Γραμματείας της Κοινότητας Μεταφορών

               ΤΟ ΣΥΜΒΟΥΛΙΟ ΥΠΟΥΡΓΩΝ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Έχοντας υπόψη τη Συνθήκη ίδρυσης Κοινότητας Μεταφορών, και ιδίως το άρθρο 21 στοιχείο δ),

               ΑΠΟΦΑΣΙΖΕΙ:

               Άρθρο μόνο

               Η Μόνιμη Γραμματεία της Κοινότητας Μεταφορών έχει την έδρα της στο Βελιγράδι.

               Βρυξέλλες, στις … 2017

               Για το Συμβούλιο Υπουργών

               ……………………………


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 641 final
            2017/0283(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής κτηνιατρικής επιτροπής που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, όσον αφορά την απόφαση αριθ. 1/2017 σχετικά με την τροποποίηση του προσαρτήματος 6 του παραρτήματος 11 της συμφωνίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               ·Αιτιολόγηση και στόχοι της πρότασης απόφασης

               Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (εφεξής: «γεωργική συμφωνία») άρχισε να ισχύει την 1η Ιουνίου 2002.

               Η Ελβετία έλαβε επί πολλές διαδοχικές προσωρινές περιόδους τη δυνατότητα παρέκκλισης από την εξέταση για την ανίχνευση της παρουσίας Trichinella στα σφάγια και τα κρέατα οικόσιτων χοίρων που προορίζονται για πάχυνση και σφαγή στα σφαγεία μικρής δυναμικότητας. Εδώ και πάνω από πενήντα χρόνια δεν εντοπίστηκε στην Ελβετία κανένα κρούσμα Trichinella. Επιπλέον, η Ελβετία διαθέτει πρόγραμμα ανίχνευσης που λειτουργεί αποτελεσματικά και δεσμεύεται ότι το κρέας οικόσιτων χοίρων που διατίθεται στην αγορά της Ευρωπαϊκής Ένωσης υποβάλλεται πάντοτε σε εξέταση για την ανίχνευση της παρουσίας Trichinella στα σφάγια και τα κρέατα οικόσιτων χοίρων. Συνεπώς, είναι δυνατόν να αρθεί ο προσωρινός χαρακτήρας της παρέκκλισης.

               Θα πρέπει να προσαρμοστούν ανάλογα οι διατάξεις του προσαρτήματος 6 του παραρτήματος 11 της γεωργικής συμφωνίας.

               Με το άρθρο 19 παράγραφος 1 του παραρτήματος 11 της γεωργικής συμφωνίας συστάθηκε μεικτή κτηνιατρική επιτροπή, η οποία αποτελείται από εκπροσώπους των μερών. Η μεικτή επιτροπή είναι αρμόδια να εξετάζει κάθε ζήτημα σχετικό με το εν λόγω παράρτημα και την εφαρμογή του και να ασκεί τα προβλεπόμενα από το παράρτημα αυτό καθήκοντα. Ειδικότερα η μεικτή κτηνιατρική επιτροπή είναι αρμόδια να λαμβάνει αποφάσεις στις περιπτώσεις που προβλέπονται στο παράρτημα 11. Το άρθρο 19 παράγραφος 3 του παραρτήματος 11 της γεωργικής συμφωνίας εξουσιοδοτεί τη μεικτή κτηνιατρική επιτροπή να τροποποιεί τα προσαρτήματα του εν λόγω παραρτήματος, ιδίως για να τα αναπροσαρμόζει και να τα επικαιροποιεί.

               Η απόφαση αριθ. 1/2017 της μεικτής κτηνιατρικής επιτροπής θα δημοσιευτεί στην Επίσημη Εφημερίδα της Ευρωπαϊκής Ένωσης.

               ·Συνοχή με τις υφιστάμενες διατάξεις στον τομέα πολιτικής

               Η παρούσα πρόταση παρέκκλισης συνάδει με τα μέτρα ευελιξίας που μπορούν να εγκρίνονται από τα κράτη μέλη για τις εγκαταστάσεις επιχειρήσεων τροφίμων που βρίσκονται σε περιοχές οι οποίες υπόκεινται σε ειδικούς γεωγραφικούς περιορισμούς, υπό την προϋπόθεση ότι τα μέτρα αυτά δεν θέτουν σε κίνδυνο την ασφάλεια του τελικού προϊόντος. Η πρόταση συνάδει επίσης με την επιστημονική γνώμη που εξέδωσε στις 3 Οκτωβρίου 2011 η Ευρωπαϊκή Αρχή για την Ασφάλεια των Τροφίμων σχετικά με τους υγειονομικούς κινδύνους που πρέπει να λαμβάνονται υπόψη κατά τις επιθεωρήσεις κρεάτων χοίρων
                  1
               , καθώς και με τον εκτελεστικό κανονισμό (ΕΕ) 2015/1375 της Επιτροπής, της 10ης Αυγούστου 2015, για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella στο κρέας.

               ·Συνοχή με τις άλλες πολιτικές της Ένωσης

               Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων εντάσσεται στο γενικό πλαίσιο της εμπορικής πολιτικής της ΕΕ και είναι ευνοϊκή για την ΕΕ, δεδομένου ότι η ΕΕ είναι καθαρός εξαγωγέας γεωργικών προϊόντων προς την Ελβετία. Το εμπορικό ισοζύγιο της ΕΕ με την Ελβετία βελτιώθηκε σημαντικά από την έναρξη ισχύος της συμφωνίας.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               ·Νομική βάση

               Η πρόταση απόφασης βασίζεται στο άρθρο 207 παράγραφος 4 της Συνθήκης για τη λειτουργία της Ευρωπαϊκής Ένωσης, σε συνδυασμό με το άρθρο 218 παράγραφος 9.

               ·Επιλογή της νομικής πράξης

               Η Ένωση πρέπει να αποφασίσει ποια θέση θα υποστηρίξει στο πλαίσιο της μεικτής κτηνιατρικής επιτροπής όσον αφορά την έγκριση των αναγκαίων τροποποιήσεων του παραρτήματος 11. Σύμφωνα με το άρθρο 5 παράγραφος 2 πρώτο εδάφιο της απόφασης 2002/309/ΕΚ, Ευρατόμ, η θέση της Ένωσης καθορίζεται από το Συμβούλιο μετά από πρόταση της Επιτροπής.

               3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η παρούσα απόφαση δεν θα έχει καμία επίπτωση στον προϋπολογισμό της ΕΕ. Η μονιμοποίηση της παρέκκλισης αφορά μόνο την εφαρμογή στην Ελβετία ορισμένων ελέγχων για το χοιρινό κρέας που προορίζεται αποκλειστικά για την ελβετική αγορά.

               2017/0283 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής κτηνιατρικής επιτροπής που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, όσον αφορά την απόφαση αριθ. 1/2017 σχετικά με την τροποποίηση του προσαρτήματος 6 του παραρτήματος 11 της συμφωνίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων
                  2
                (εφεξής: «γεωργική συμφωνία») άρχισε να ισχύει την 1η Ιουνίου 2002.

               (2)Σύμφωνα με το άρθρο 19 παράγραφος 1 του παραρτήματος 11 της γεωργικής συμφωνίας, η μεικτή κτηνιατρική επιτροπή που συστάθηκε με τη γεωργική συμφωνία (εφεξής: «μεικτή κτηνιατρική επιτροπή») είναι αρμόδια να εξετάζει κάθε ζήτημα σχετικό με το εν λόγω παράρτημα και την εφαρμογή του και να ασκεί τα προβλεπόμενα από το παράρτημα αυτό καθήκοντα. Το άρθρο 19 παράγραφος 3 του εν λόγω παραρτήματος εξουσιοδοτεί τη μεικτή κτηνιατρική επιτροπή να τροποποιεί τα προσαρτήματα του παραρτήματος 11, ιδίως για να τα αναπροσαρμόζει και να τα επικαιροποιεί.

               (3)Το άρθρο 5 παράγραφος 2 πρώτο εδάφιο της απόφασης 2002/309/ΕΚ, Ευρατόμ του Συμβουλίου και της Επιτροπής
                  3
                ορίζει ότι η θέση που πρέπει να λάβει η Κοινότητα στο πλαίσιο της μεικτής επιτροπής γεωργίας και της μεικτής κτηνιατρικής επιτροπής καθορίζεται από το Συμβούλιο μετά από πρόταση της Επιτροπής.

               (4)Η Ευρωπαϊκή Ένωση θα πρέπει να καθορίσει τη θέση που θα λάβει στη μεικτή κτηνιατρική επιτροπή όσον αφορά τη θέσπιση των απαραίτητων τροποποιήσεων.

               (5)Η απόφαση αριθ. 1/2017 της μεικτής κτηνιατρικής επιτροπής που συστάθηκε με τη γεωργική συμφωνία (εφεξής: «απόφαση αριθ. 1/2017 της μεικτής κτηνιατρικής επιτροπής») θα πρέπει να αρχίσει να ισχύει την ημέρα της έκδοσής της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής κτηνιατρικής επιτροπής η οποία συστάθηκε με το άρθρο 19 παράγραφος 1 του παραρτήματος 11 της γεωργικής συμφωνίας, όσον αφορά την τροποποίηση του προσαρτήματος 6 του παραρτήματος 11, βασίζεται στο σχέδιο απόφασης της μεικτής κτηνιατρικής επιτροπής το οποίο επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την επομένη της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  EFSA Journal 2011· 9(10): 2351 [198 σελίδες], που δημοσιεύθηκε στις 3 Οκτωβρίου 2011.

                     (2)
                  ΕΕ L 114 της 30.4.2002, σ. 132.

                     (3)
                  ΕΕ L 114 της 30.4.2002, σ. 1.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 641 final
            ΠΑΡΑΡΤΗΜΑ
            της
            ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής κτηνιατρικής επιτροπής που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, όσον αφορά την απόφαση αριθ. 1/2017 σχετικά με την τροποποίηση του προσαρτήματος 6 του παραρτήματος 11 της συμφωνίας

               ΠΑΡΑΡΤΗΜΑ

               ΣΧΕΔΙΟ

               ΑΠΟΦΑΣΗ ΑΡΙΘ. 1/2017 ΤΗΣ ΜΕΙΚΤΗΣ ΚΤΗΝΙΑΤΡΙΚΗΣ ΕΠΙΤΡΟΠΗΣ ΠΟΥ ΣΥΣΤΑΘΗΚΕ ΜΕ ΤΗ ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΗΣ ΕΛΒΕΤΙΚΗΣ ΣΥΝΟΜΟΣΠΟΝΔΙΑΣ ΣΧΕΤΙΚΑ ΜΕ ΤΙΣ ΣΥΝΑΛΛΑΓΕΣ ΓΕΩΡΓΙΚΩΝ ΠΡΟΪΟΝΤΩΝ

                  της...

               σχετικά με την τροποποίηση του προσαρτήματος 6 του παραρτήματος 11 της συμφωνίας

               Η ΜΕΙΚΤΗ ΚΤΗΝΙΑΤΡΙΚΗ ΕΠΙΤΡΟΠΗ,

               Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων
                  1
               , και ιδίως το άρθρο 19 παράγραφος 3 του παραρτήματος 11,

               Εκτιμώντας τα ακόλουθα:

               (1)Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (εφεξής: «γεωργική συμφωνία») άρχισε να ισχύει την 1η Ιουνίου 2002.

               (2)Σύμφωνα με το άρθρο 19 παράγραφος 1 του παραρτήματος 11 της γεωργικής συμφωνίας, η μεικτή κτηνιατρική επιτροπή που συστάθηκε με τη γεωργική συμφωνία (εφεξής: «μεικτή κτηνιατρική επιτροπή») είναι αρμόδια να εξετάζει κάθε ζήτημα σχετικό με το εν λόγω παράρτημα και την εφαρμογή του και να ασκεί τα προβλεπόμενα από το παράρτημα αυτό καθήκοντα. Το άρθρο 19 παράγραφος 3 του εν λόγω παραρτήματος εξουσιοδοτεί τη μεικτή κτηνιατρική επιτροπή να τροποποιεί τα προσαρτήματα του εν λόγω παραρτήματος, ιδίως για να τα αναπροσαρμόζει και να τα επικαιροποιεί.

               (3)Η απόφαση αριθ. 2/2003 της μεικτής κτηνιατρικής επιτροπής
                  2
                τροποποίησε τα προσαρτήματα 1, 2, 3, 4, 5, 6 και 11 του παραρτήματος 11 της γεωργικής συμφωνίας για πρώτη φορά.

               (4)Η απόφαση αριθ. 1/2015 της μεικτής κτηνιατρικής επιτροπής
                  3
                τροποποίησε την τελευταία φορά τα προσαρτήματα 1, 2, 3, 5, 6, 7, 10 και 11 του παραρτήματος 11 της γεωργικής συμφωνίας.

               (5)Η Ελβετία έλαβε επί πολλές διαδοχικές περιόδους τη δυνατότητα παρέκκλισης από την εξέταση για την ανίχνευση της παρουσίας Trichinella στα σφάγια και τα κρέατα οικόσιτων χοίρων που προορίζονται για πάχυνση και σφαγή στα σφαγεία μικρής δυναμικότητας. Εδώ και πάνω από πενήντα χρόνια δεν εντοπίστηκε στην Ελβετία κανένα κρούσμα Trichinella. Επιπλέον, η Ελβετία διαθέτει πρόγραμμα ανίχνευσης που λειτουργεί αποτελεσματικά και δεσμεύεται ότι το κρέας οικόσιτων χοίρων που διατίθεται στην αγορά της Ευρωπαϊκής Ένωσης υποβάλλεται πάντοτε σε εξέταση για την ανίχνευση της παρουσίας Trichinella στα σφάγια και τα κρέατα οικόσιτων χοίρων. Συνεπώς, είναι δυνατόν να αρθεί ο προσωρινός χαρακτήρας της παρέκκλισης.

               (6)Η παρούσα απόφαση θα πρέπει να αρχίσει να ισχύει την ημέρα της έκδοσής της.

               (7)Επομένως, θα πρέπει να τροποποιηθεί το προσάρτημα 6 του παραρτήματος 11 της γεωργικής συμφωνίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Τα σημεία 4 έως 6 του κεφαλαίου «Ειδικοί όροι» του προσαρτήματος 6 του παραρτήματος 11 της γεωργικής συμφωνίας τροποποιούνται ως εξής:

               4)Οι αρμόδιες αρχές της Ελβετίας αναλαμβάνουν την υποχρέωση να διασφαλίζουν ότι τα σφάγια και το κρέας οικόσιτων χοίρων που διατίθενται στην αγορά της Ευρωπαϊκής Ένωσης έχουν υποβληθεί σε εξέταση για την ανίχνευση της παρουσίας Trichinella στα σφάγια και τα κρέατα οικόσιτων χοίρων.

               5)Στο πλαίσιο των εξετάσεων που αποσκοπούν στην ανίχνευση της παρουσίας Trichinella εφαρμόζονται στην Ελβετία οι μέθοδοι ανίχνευσης που περιγράφονται στο παράρτημα Ι κεφάλαια Ι και ΙΙ του κανονισμού (ΕΚ) αριθ. 2075/2005. Αντίθετα, δεν εφαρμόζεται η μέθοδος της τριχινοσκοπικής εξέτασης που περιγράφεται στο παράρτημα Ι κεφάλαιο ΙΙΙ του κανονισμού (ΕΚ) αριθ. 2075/2005.

               6)Κατ’ εφαρμογή των διατάξεων του άρθρου 8 εδάφιο 3 του διατάγματος του DFI (Ομοσπονδιακού Υπουργείου Εσωτερικών), της 23ης Νοεμβρίου 2005, σχετικά με την υγιεινή κατά τη σφαγή ζώων (OHyAb· RS 817.190.1) και του άρθρου 9 εδάφιο 8 του διατάγματος του DFI, της 23ης Νοεμβρίου 2005, για τα τρόφιμα ζωικής προέλευσης (RS 817.022.108), τα σφάγια και τα κρέατα οικόσιτων χοιροειδών που προορίζονται για πάχυνση και σφαγή, καθώς και τα παρασκευάσματα κρέατος, τα προϊόντα με βάση το κρέας και τα μεταποιημένα προϊόντα με βάση το κρέας τα οποία δεν προορίζονται για την αγορά της Ευρωπαϊκής Ένωσης φέρουν ειδική σφραγίδα καταλληλότητας σύμφωνη με το υπόδειγμα που ορίζεται στο παράρτημα 9 τελευταίο εδάφιο του διατάγματος του DFI, της 23ης Νοεμβρίου 2005, σχετικά με την υγιεινή κατά τη σφαγή ζώων.

               Τα προϊόντα αυτά δεν μπορούν να αποτελούν αντικείμενο συναλλαγών με τα κράτη μέλη της Ευρωπαϊκής Ένωσης σύμφωνα με τις διατάξεις του άρθρου 9 του διατάγματος του DFI, της 23ης Νοεμβρίου 2005, για τα τρόφιμα ζωικής προέλευσης.

               Το σημείο 7) απαλείφεται.

               Άρθρο 2

               Η παρούσα απόφαση εκδίδεται σε δύο αντίτυπα και υπογράφεται από τους συμπροέδρους ή άλλα πρόσωπα που είναι εξουσιοδοτημένα να ενεργούν εξ ονόματος των μερών της γεωργικής συμφωνίας.

               Άρθρο 3

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

               Για την Ευρωπαϊκή Ένωση
                     Για την Ελβετική Συνομοσπονδία

               Ο επικεφαλής της αντιπροσωπείας
                     Ο επικεφαλής της αντιπροσωπείας

                     (1)
                  ΕΕ L 114 της 30.4.2002, σ. 132.

                     (2)
                  Απόφαση αριθ. 2/2003 της μεικτής κτηνιατρικής επιτροπής που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, της 25ης Νοεμβρίου 2003, σχετικά με την τροποποίηση των προσαρτημάτων 1, 2, 3, 4, 5, 6 και 11 του παραρτήματος 11 της συμφωνίας (2004/78/ΕΚ) (ΕΕ L 23 της 28.1.2004, σ. 27).

                     (3)
                  Απόφαση αριθ. 1/2015 της μεικτής κτηνιατρικής επιτροπής που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, της 17ης Δεκεμβρίου 2015, σχετικά με την τροποποίηση των προσαρτημάτων 1, 2, 3, 5, 6, 7, 10 και 11 του παραρτήματος 11 της συμφωνίας (2015/2367/ΕΕ) (ΕΕ L 337 της 23.12.2015, σ. 128).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2017
            COM(2017) 628 final
            2017/0277(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή έβδομη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης όσον αφορά την τροποποίηση του προσαρτήματος II

               ΑΙΤΙΟΛΟΓΙΚΗ ΕΚΘΕΣΗ

               1.Αντικειμενο της προτασης

               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης εν όψει της τριακοστής έβδομης ετήσιας διάσκεψης της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης, στο Στρασβούργο της Γαλλίας, στις 5-8 Δεκεμβρίου 2017, σε σχέση με την προβλεπόμενη έκδοση απόφασης σχετικά με τροποποίηση του προσαρτήματος ΙΙ της σύμβασης.

               2.Πλαισιο της προτασης

               2.1.Η σύμβαση περί διατηρήσεως της άγριας ζωής και του φυσικού περιβάλλοντος της Ευρώπης

               Η σύμβαση του 1979 περί διατηρήσεως της άγριας ζωής και του φυσικού περιβάλλοντος της Ευρώπης (σύμβαση της Βέρνης) («η συμφωνία») αποσκοπεί στη διατήρηση της ευρωπαϊκής άγριας χλωρίδας και πανίδας και των φυσικών οικοτόπων τους, ιδίως εκείνων για τη διατήρηση των οποίων απαιτείται συνεργασία μεταξύ περισσοτέρων του ενός κρατών. Πρόκειται για διακυβερνητική συνθήκη, η οποία συνήφθη υπό την αιγίδα του Συμβουλίου της Ευρώπης. Η συμφωνία άρχισε να ισχύει την 1η Ιουνίου 1982. Η Ευρωπαϊκή Κοινότητα αποτελεί συμβαλλόμενο μέρος της συμφωνίας από την 1η Σεπτεμβρίου 1982
                  1
               . Σήμερα τα συμβαλλόμενα μέρη της συμφωνίας είναι 51, συμπεριλαμβανομένων όλων των κρατών μελών της ΕΕ.

               2.2.Η μόνιμη επιτροπή

               Η μόνιμη επιτροπή είναι το όργανο λήψης αποφάσεων της σύμβασης και είναι αρμόδια για την αξιολόγηση της κατάστασης διατήρησης των ειδών και, κατά συνέπεια, για την αναθεώρηση της καταχώρισής τους στα προσαρτήματα της σύμβασης. Οι λειτουργίες της απαριθμούνται στα άρθρα 13 έως 15 της συμφωνίας. Συνεδριάζει τουλάχιστον κάθε δύο χρόνια καθώς και κάθε φορά που το ζητά η πλειοψηφία των συμβαλλομένων μερών. Έχει επικρατήσει η μόνιμη επιτροπή να συνεδριάζει ετησίως.

               Η εντολή για τη θέση της Ένωσης όσον αφορά τροποποιήσεις των προσαρτημάτων παρέχεται με απόφαση του Συμβουλίου, βάσει πρότασης της Επιτροπής. Οι κοινές θέσεις της ΕΕ σχετικά με άλλα σχέδια αποφάσεων και ψηφισμάτων συμφωνούνται σε προηγούμενες συνεδριάσεις της αρμόδιας ομάδας εργασίας του Συμβουλίου ή σε επιτόπιες συντονιστικές συνεδριάσεις της ΕΕ.

               2.3.Η προβλεπόμενη πράξη της μόνιμης επιτροπής

               Στις 5-8 Δεκεμβρίου 2017, η τριακοστή έβδομη ετήσια συνεδρίαση της μόνιμης επιτροπής της συμφωνίας στο Στρασβούργο της Γαλλίας πρόκειται να εκδώσει απόφαση σχετικά με την τροποποίηση του προσαρτήματος ΙΙ της συμφωνίας («η προβλεπόμενη πράξη»).

               Σύμφωνα με το άρθρο 17 της συμφωνίας, οι τροποποιήσεις των προσαρτημάτων αποφασίζονται με πλειοψηφία δύο τρίτων των συμβαλλομένων μερών. Τίθενται σε ισχύ για όλα τα συμβαλλόμενα μέρη τρεις μήνες μετά την έγκριση από τη μόνιμη επιτροπή, εκτός εάν το ένα τρίτο των συμβαλλομένων μερών έχει κοινοποιήσει ενστάσεις, εξαιρουμένων των μερών που υποβάλλουν ένσταση (επιφύλαξη) κατά τη διάρκεια της συνεδρίασης της μόνιμης επιτροπής.

               Σκοπός της προβλεπόμενης πράξης είναι η τροποποίηση του προσαρτήματος ΙΙ της συμφωνίας, όπως προβλέπεται στο άρθρο 17 της συμφωνίας.

               Η προβλεπόμενη πράξη καθίσταται δεσμευτική για τα συμβαλλόμενα μέρη σύμφωνα με το άρθρο 6 της συμφωνίας, το οποίο προβλέπει ότι κάθε συμβαλλόμενο μέρος λαμβάνει τα κατάλληλα και απαιτούμενα νομοθετικά και διοικητικά μέτρα προκειμένου να διασφαλίσει την ειδική προστασία των ειδών της άγριας πανίδας που απαριθμούνται στο προσάρτημα II.

               3.Θεση που πρεπει να ληφθει εξ ονοματος της Ενωσης

               Η μόνιμη επιτροπή είναι όργανο που συστάθηκε με τη συμφωνία. Η τριακοστή έβδομη συνεδρίαση της μόνιμης επιτροπής της συμφωνίας θα πραγματοποιηθεί στο Στρασβούργο (Γαλλία) από τις 5 έως τις 8 Δεκεμβρίου 2017.

               Η Δημοκρατία της Αλβανίας έχει υποβάλει πρόταση τροποποίησης του προσαρτήματος II της συμφωνίας, ώστε να συμπεριληφθεί ο βαλκανικός λύγκας, Lynx lynx spp. balcanicus, ο οποίος είναι υποείδος του ευρασιατικού λύγκα Lynx lynx, που περιλαμβάνεται ήδη στο προσάρτημα ΙΙΙ της συμφωνίας (προστατευόμενα είδη άγριας πανίδας).

               Η Ένωση θα πρέπει να υποστηρίξει την πρόταση, επειδή είναι επιστημονικά τεκμηριωμένη και συνάδει με τη δέσμευση της Ένωσης για διεθνή συνεργασία όσον αφορά την προστασία της βιοποικιλότητας.

               Είναι συνεπώς αναγκαίο το Συμβούλιο να λάβει απόφαση σχετικά με τον καθορισμό της θέσης που θα ληφθεί εξ ονόματος της Ένωσης εν όψει της τριακοστής έβδομης συνεδρίασης της μόνιμης επιτροπής όσον αφορά την πρόταση τροποποίησης.

               Η πρόταση για τροποποίηση δεν απαιτεί αλλαγή της ισχύουσας ενωσιακής νομοθεσίας.

               4.Νομικη βαση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .

               4.1.2.Εφαρμογή στην προκειμένη περίπτωση

               Η μόνιμη επιτροπή είναι όργανο που συστάθηκε με τη συμφωνία. Η τριακοστή έβδομη ετήσια συνεδρίαση της μόνιμης επιτροπής της συμφωνίας θα πραγματοποιηθεί στο Στρασβούργο (Γαλλία) από τις 5 έως τις 8 Δεκεμβρίου 2017.

               Η πράξη την οποία καλείται να εκδώσει η μόνιμη επιτροπή είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική δυνάμει του διεθνούς δικαίου σύμφωνα με το άρθρο 6 της σύμβασης προκειμένου να διασφαλίσει την ειδική προστασία των ειδών της άγριας πανίδας που απαριθμούνται στο προσάρτημα II. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν το περιβάλλον.

               Ως εκ τούτου, η ουσιαστική νομική βάση για την απόφαση είναι το άρθρο 192 παράγραφος 1.

               4.3.Συμπέρασμα

               Το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0277 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή έβδομη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης όσον αφορά την τροποποίηση του προσαρτήματος II

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση περί διατηρήσεως της άγριας ζωής και του φυσικού περιβάλλοντος στην Ευρώπη (σύμβαση της Βέρνης) («η συμφωνία») συνήφθη από την Ένωση με την απόφαση 82/72/ΕΟΚ του Συμβουλίου
                  3
                και άρχισε να ισχύει την 1η Ιουνίου 1982. Η εν λόγω συμφωνία αποσκοπεί στη διατήρηση της ευρωπαϊκής άγριας χλωρίδας και πανίδας και των φυσικών οικοτόπων τους, ιδίως εκείνων για τη διατήρηση των οποίων απαιτείται συνεργασία μεταξύ περισσοτέρων του ενός κρατών. Πρόκειται για διακυβερνητική συνθήκη, η οποία συνήφθη υπό την αιγίδα του Συμβουλίου της Ευρώπης.

               (2)Σύμφωνα με το άρθρο 17 της συμφωνίας, η μόνιμη επιτροπή μπορεί να εκδώσει απόφαση για την τροποποίηση των προσαρτημάτων της συμφωνίας.

               (3)Η μόνιμη επιτροπή, κατά την τριακοστή έβδομη συνεδρίασή της στις 5 έως 8 Δεκεμβρίου 2017, πρόκειται να εκδώσει απόφαση για την τροποποίηση του προσαρτήματος ΙΙ της συμφωνίας.

               (4)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στη μόνιμη επιτροπή, καθώς η απόφαση θα είναι δεσμευτική για την Ένωση.

               (5)Η Ένωση θα πρέπει να υποστηρίξει την πρόταση να προστεθεί στο προσάρτημα II της συμφωνίας ο βαλκανικός λύγκας,  Lynx lynx spp. balcanicus, ένα υποείδος του ευρασιατικού λίγκα Lynx lynx, ο οποίος περιλαμβάνεται ήδη στο προσάρτημα III της συμφωνίας, επειδή η πρόταση είναι επιστημονικά τεκμηριωμένη και συνάδει με τη δέσμευση της Ένωσης για διεθνή συνεργασία όσον αφορά την προστασία της βιοποικιλότητας σύμφωνα με το άρθρο 5 της σύμβασης των Ηνωμένων Εθνών για τη βιολογική ποικιλομορφία, καθώς και τις αποφάσεις που ελήφθησαν στη διάσκεψη των μερών στο πλαίσιο της εν λόγω σύμβασης, ιδίως με τον παγκόσμιο στόχο που συμφωνήθηκε στη δέκατη συνεδρίαση για την αποτροπή έως το 2020 του αφανισμού γνωστών απειλούμενων ειδών και τη βελτίωση και τη σταθεροποίηση της κατάστασης διατήρησής τους, ιδίως όσων παρουσιάζουν τη μεγαλύτερη μείωση.

               (6)Ο ευρασιατικός λύγκας, Lynx lynx, είναι ήδη καταχωρισμένος στο παράρτημα ΙΙ και στο παράρτημα IV της οδηγίας 92/43/ΕΟΚ του Συμβουλίου
                  4
                και, ως εκ τούτου, η προσθήκη του υποείδους βαλκανικός λύγκας, Lynx lynx spp. balcanicus, στο προσάρτημα ΙΙ της συμφωνίας δεν απαιτεί τροποποίηση της ενωσιακής νομοθεσίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή έβδομη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης είναι να υποστηριχθεί η προσθήκη του Lynx lynx spp. balcanicus στο προσάρτημα II.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΑΠΟΦΑΣΗ 82/72/ΕΟΚ ΤΟΥ ΣΥΜΒΟΥΛΙΟΥ, της 3ης Δεκεμβρίου 1981, για τη σύναψη σύμβασης περί της διατήρησης της άγριας ζωής και του φυσικού περιβάλλοντος της Ευρώπης, ΕΕ L 38 της 10.2.1982, σ. 1.

                     (2)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64.

                     (3)
                  ΕΕ L 38 της 10.2.1982, σ. 1.

                     (4)
                  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 644 final
            2017/0286(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ-ΕΕ όσον αφορά την προβλεπόμενη έκδοση της απόφασης της Επιτροπής Πρέσβεων ΑΚΕ-ΕΕ σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ.

               2.Πλαίσιο της πρότασης

               2.1.Η συμφωνία εταιρικής σχέσης ΑΚΕ-ΕΕ («η συμφωνία του Κοτονού»)

               Η συμφωνία εταιρικής σχέσης ΑΚΕ-ΕΕ
                  1
                («η συμφωνία») έχει ως στόχο τη σύνδεση μεταξύ της Ευρωπαϊκής Ένωσης και των κρατών ΑΚΕ. Η συμφωνία άρχισε να ισχύει την 1/4/2003.

               Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματά της Ια, Ιβ, ΙΙ, III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο των Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

               Το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ αναφέρει ότι το Συμβούλιο των Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή Πρέσβεων ΑΚΕ-ΕΕ.

               Το Συμβούλιο των Υπουργών ΑΚΕ-ΕΕ αποφάσισε να αναθέσει αρμοδιότητες στην Επιτροπή των Πρέσβεων ΑΚΕ-ΕΕ στο Ντακάρ κατά τη διάρκεια της συνεδρίασης του κοινού υπουργικού συμβουλίου της 6ης Μαΐου 2017, με σκοπό τη λήψη απόφασης σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ, πριν από τις 31 Δεκεμβρίου 2017.

               2.2.²Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ

               Η Επιτροπή των Πρέσβεων ΑΚΕ-ΕΕ δύναται να λαμβάνει αποφάσεις που είναι νομικώς δεσμευτικές για τα συμβαλλόμενα μέρη. Η Επιτροπή των Πρέσβεων αποτελείται, αφενός, από τον μόνιμο αντιπρόσωπο κάθε κράτους μέλους στην Ευρωπαϊκή Ένωση και από έναν αντιπρόσωπο της Επιτροπής και, αφετέρου, από τον επικεφαλής της αποστολής κάθε κράτους ΑΚΕ στην Ευρωπαϊκή Ένωση. Η Προεδρία της Επιτροπής των Πρέσβεων ασκείται εναλλακτικά από έναν μόνιμο αντιπρόσωπο κράτους μέλους τον οποίο ορίζει η Κοινότητα, και έναν επικεφαλής αποστολής που εκπροσωπεί κράτος ΑΚΕ και ορίζεται από τα κράτη ΑΚΕ. Η Επιτροπή των Πρέσβεων επικουρεί το Συμβούλιο των Υπουργών στην εκτέλεση των καθηκόντων του και εκτελεί κάθε εντολή που της αναθέτει το Συμβούλιο. Στο πλαίσιο αυτό, παρακολουθεί την εφαρμογή της παρούσας συμφωνίας, καθώς και την πρόοδο που σημειώνεται στην επίτευξη των στόχων που καθορίζονται σ' αυτήν. Η Επιτροπή των Πρέσβεων συνεδριάζει τακτικά, ιδίως για την προετοιμασία των συνόδων του Συμβουλίου και όταν κρίνεται αναγκαίο.

               2.3.Η προβλεπόμενη πράξη της Επιτροπής των Πρέσβεων ΑΚΕ-ΕΕ

               Πριν από τις 31/12/2017, η Επιτροπή των Πρέσβεων ΑΚΕ-ΕΕ πρέπει να εκδώσει απόφαση σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ («η προβλεπόμενη πράξη»).

               Η απόφαση θα εφαρμοστεί στο παράρτημα II κεφάλαιο 3 και έχει ως στόχο τη βελτίωση της λειτουργίας του συστήματος χρηματοδότησης για τη χορήγηση στήριξης σε περίπτωση εξωγενών κλυδωνισμών.

               Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 15 παράγραφος 3 της συμφωνίας, το οποίο ορίζει ότι «Το Συμβούλιο Υπουργών ΑΚΕ-ΕΕ δύναται να λαμβάνει αποφάσεις δεσμευτικές για τα συμβαλλόμενα μέρη» και με το άρθρο 15 παράγραφος 4 της συμφωνίας, το οποίο ορίζει: «Το Συμβούλιο των Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.».

               3.Η θέση που πρέπει να ληφθεί εξ ονόματος της Ένωσης

               Σύμφωνα με το άρθρο 68 της συμφωνίας εταιρικής σχέσης ΑΚΕ-ΕΕ, «τα συμβαλλόμενα μέρη αναγνωρίζουν ότι η μακροοικονομική αστάθεια που οφείλεται σε εξωγενείς κλυδωνισμούς μπορεί να επηρεάσει αρνητικά την ανάπτυξη των κρατών ΑΚΕ και να υπονομεύσει την επίτευξη των αναπτυξιακών τους απαιτήσεων.  Κατά συνέπεια, για να μετριαστούν οι βραχυπρόθεσμες επιπτώσεις που οφείλονται σε εξωγενείς κλυδωνισμούς, συμπεριλαμβανομένων των επιπτώσεων στα έσοδα από τις εξαγωγές, δημιουργείται σύστημα συμπληρωματικής στήριξης στο πλαίσιο του πολυετούς χρηματοδοτικού πλαισίου συνεργασίας δυνάμει της παρούσας συμφωνίας..»

               Το κεφάλαιο 3 του παραρτήματος II της συμφωνίας εταιρικής σχέσης ΑΚΕ-ΕΕ καθορίζει τους όρους και τις προϋποθέσεις για τη χρηματοδότηση των εσόδων από εξαγωγές (FLEX) σε περίπτωση βραχυπρόθεσμων διακυμάνσεων. Το εν λόγω παράρτημα έχει τροποποιηθεί με την απόφαση του Συμβουλίου ΑΚΕ-ΕΚ αριθ. 1/2008 της 13/6/2008
                  2
               .

               Οι αναπτυσσόμενες χώρες υπόκεινται σε σοβαρούς και επαναλαμβανόμενους αρνητικούς εξωγενείς κλυδωνισμούς που επιβάλλουν απότομη μείωση της παραγωγής βραχυπρόθεσμα και απώλειες της ευημερίας, καθώς και παρατεταμένη επιβράδυνση της ανάπτυξης, όχι μόνο σε σχέση με τις διακυμάνσεις των εσόδων από εξαγωγές. Οι εν λόγω εξωγενείς κλυδωνισμοί μπορεί να σχετίζονται με τις παγκόσμιες οικονομικές εξελίξεις, ιδίως την επιβράδυνση της παγκόσμιας ανάπτυξης, καθώς και με τις φυσικές καταστροφές.

               Με βάση την πείρα που αποκτήθηκε από τον μηχανισμό FLEX, συμπεριλαμβανομένης της ειδικής χρηματοδότησης μετά την παγκόσμια οικονομική και χρηματοπιστωτική κρίση του 2008 (Vulnerability-FLEX), και σύμφωνα με τη συμφωνία εταιρικής σχέσης ΑΚΕ-ΕΕ, έχει αναπτυχθεί νέα προσέγγιση στήριξης των χωρών προκειμένου να απορροφούν τους κλυδωνισμούς που έχουν μακροοικονομικές επιπτώσεις και η οποία λαμβάνει επίσης υπόψη τα δημοσιονομικά περιθώρια και τη μακροοικονομική ικανότητα της κυβέρνησης να αντιμετωπίζει εξωγενείς κλυδωνισμούς.

               Η εναρμονισμένη εξέταση των αιτημάτων στο πλαίσιο ενιαίου κονδυλίου για απρόβλεπτες ανάγκες θα διασφαλίσει με τον καλύτερο δυνατό τρόπο την ευελιξία για την προσαρμογή της ανταπόκρισης της Επιτροπής σε κατά περίπτωση βάση.  Στη συνέχεια, επιτεύχθηκε συμφωνία με το συμβαλλόμενο μέρος ΑΚΕ για την κάλυψη της στήριξης σε περίπτωση μακροοικονομικών κλυδωνισμών στο πλαίσιο του κονδυλίου για τις απρόβλεπτες ανάγκες του 11ου ΕΤΑ.

               Συνεπώς, στόχος της προτεινόμενης πράξης είναι η παροχή στήριξης σε περίπτωση εξωγενών κλυδωνισμών, όπως προβλέπεται στο άρθρο 68 της συμφωνίας εταιρικής σχέσης ΑΚΕ-ΕΕ, σε ορισμένες χώρες ΑΚΕ.  Η εν λόγω στήριξη καλύπτεται από το ενιαίο κονδύλιο για τις απρόβλεπτες ανάγκες.

               Για την εφαρμογή της νέας προσέγγισης που περιγράφεται ανωτέρω, θα πρέπει να εκδοθεί νομικά δεσμευτική απόφαση από τα όργανα λήψης αποφάσεων που συστάθηκαν δυνάμει της συμφωνίας του Κοτονού.

               Το Συμβούλιο των Υπουργών ΑΚΕ-ΕΕ της 5ης Μαΐου 2017 αποφάσισε ότι η πρόταση σχετικά με τη χορήγηση στήριξης σε περίπτωση εξωγενών κλυδωνισμών, όπως προβλέπεται στο άρθρο 68 της συμφωνίας εταιρικής σχέσης ΑΚΕ-ΕΕ, καλύπτεται από το κονδύλιο για τις απρόβλεπτες ανάγκες και ανέθεσε αρμοδιότητες στην Επιτροπή των Πρέσβεων ΑΚΕ-ΕΕ για την έκδοση απόφασης έως τις 31 Δεκεμβρίου 2017, η οποία θα εφαρμοστεί στο κεφάλαιο 3 του παραρτήματος II της συμφωνίας εταιρικής σχέσης ΑΚΕ-ΕΕ.

               Η Επιτροπή προτείνει συνεπώς στο Συμβούλιο να εκδώσει την παρούσα απόφαση.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τη λήψη αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .

               4.1.2.Εφαρμογή στη συγκεκριμένη περίπτωση

               Η Επιτροπή των Πρέσβεων ΑΚΕ-ΕΕ είναι όργανο που έχει συσταθεί με διεθνή συμφωνία, και συγκεκριμένα τη συμφωνία του Κοτονού.

               Η πράξη την οποία καλείται να εκδώσει η Επιτροπή των Πρέσβεων ΑΚΕ-ΕΕ συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 15 παράγραφοι 3 και 4 της συμφωνίας του Κοτονού.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, συγκεκριμένα εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στη συγκεκριμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν «συνεργασία για την ανάπτυξη». Συνεπώς, η ουσιαστική νομική βάση της προτεινόμενης απόφασης είναι το άρθρο 209 παράγραφος 2 της ΣΛΕΕ.

               4.3.Συμπέρασμα

               Το άρθρο 209 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               5.Δημοσίευση της προβλεπόμενης πράξης

               Δεδομένου ότι η πράξη της Επιτροπής των Πρέσβεων ΑΚΕ-ΕΕ θα εφαρμοστεί στο παράρτημα ΙΙ της συμφωνίας του Κοτονού, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               2017/0286 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (εφεξής «συμφωνία εταιρικής σχέσης ΑΚΕ-ΕΕ»)
                  4
                ,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού (ΑΚΕ) αφενός, και της Ευρωπαϊκής Κοινότητας και των κρατών μελών της, αφετέρου, («συμφωνία εταιρικής σχέσης ΑΚΕ-ΕΕ») υπεγράφη στο Κοτονού στις 23 Ιουνίου 2000. Η συμφωνία εταιρικής σχέσης ΑΚΕ-ΕΕ άρχισε να ισχύει την 1η Απριλίου 2003.

               (2)Σύμφωνα με το άρθρο 100 της συμφωνίας εταιρικής σχέσης ΑΚΕ-ΕΕ, τα παραρτήματά της Ια, Ιβ, ΙΙ, III, IV και VI μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο των Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

               (3)Σύμφωνα με το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ, το Συμβούλιο των Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.

               (4)Το Συμβούλιο των Υπουργών ΑΚΕ-ΕΕ αποφάσισε να αναθέσει αρμοδιότητες στην Επιτροπή των Πρέσβεων ΑΚΕ-ΕΕ στο Ντακάρ κατά τη διάρκεια της συνεδρίασης του κοινού υπουργικού συμβουλίου της 6ης Μαΐου 2017, με σκοπό τη λήψη απόφασης σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ, πριν από τις 31 Δεκεμβρίου 2017.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ-ΕΕ, καθώς η απόφαση θα είναι δεσμευτική για την Ένωση.

               (6)Η απόφαση θα εφαρμοστεί στο παράρτημα II κεφάλαιο 3 της συμφωνίας εταιρικής σχέσης ΑΚΕ-ΕΕ και έχει ως στόχο τη βελτίωση της λειτουργίας του συστήματος χρηματοδότησης για τη χορήγηση στήριξης σε περίπτωση εξωγενών κλυδωνισμών.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί, εξ ονόματος της Ένωσης στο πλαίσιο της Επιτροπής των Πρέσβεων ΑΚΕ–ΕΕ όσον αφορά την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ βασίζεται στο σχέδιο πράξης της Επιτροπής των Πρέσβεων ΑΚΕ–ΕΕ που επισυνάπτεται στην παρούσα απόφαση.

               2. Οι εκπρόσωποι της Ένωσης στην Επιτροπή των Πρέσβεων ΑΚΕ-ΕΕ μπορούν να συμφωνήσουν σε ελάσσονες αλλαγές στο σχέδιο απόφασης χωρίς περαιτέρω απόφαση του Συμβουλίου.

               Άρθρο 2

               Μετά την έκδοσή της, η απόφαση της Επιτροπής των Πρέσβεων ΑΚΕ–ΕΕ θα δημοσιευτεί στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Απόφαση του Συμβουλίου, της 19ης Δεκεμβρίου 2002, για τη σύναψη της συμφωνίας εταιρικής σχέσης, μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού, στις 23 Ιουνίου 2000 (ΕΕ L 65 της 8.3.2003, σ. 27).

                     (2)
                  ΕΕ L 171 της 1.7.2008, σ. 63.

                     (3)
                  Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64.

                     (4)
                  Συμφωνία (ΕΕ L317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.11.2017
            COM(2017) 644 final
            ΠΑΡΑΡΤΗΜΑ
            στην
            Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής των Πρέσβεων ΑΚΕ–ΕΕ όσον αφορά την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ

               ΠΑΡΑΡΤΗΜΑ

               ΑΠΟΦΑΣΗ αριθ. .../2017

               ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ

               της ../../2017

               σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ

               Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,

               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου
                  1
               , (εφεξής «η συμφωνία εταιρικής σχέσης ΑΚΕ-ΕΕ»), και ιδίως το άρθρο 100, σε συνδυασμό με το άρθρο 15 παράγραφος 4 και το άρθρο 16 παράγραφος 2.

               Εκτιμώντας τα ακόλουθα:

               (1)Το άρθρο 68 της συμφωνίας εταιρικής σχέσης ΑΚΕ-ΕΕ ορίζει ότι πρέπει να δημιουργηθεί μηχανισμός συμπληρωματικής στήριξης για να μετριαστούν οι βραχυπρόθεσμες επιπτώσεις που οφείλονται σε εξωγενείς κλυδωνισμούς και επηρεάζουν αρνητικά την οικονομία των κρατών ΑΚΕ. Η παράγραφος 4 του εν λόγω άρθρου ορίζει ότι οι λεπτομέρειες του μηχανισμού στήριξης προβλέπονται στο παράρτημα ΙΙ της συμφωνίας.

               (2)Ο μηχανισμός, όπως ορίζεται επί του παρόντος στο παράρτημα ΙΙ της συμφωνίας εταιρικής σχέσης ΑΚΕ-ΕΕ, πρέπει να προσαρμοστεί ώστε να αντικατοπτρίζει τις ανάγκες των μερών και να εξασφαλίζει ευέλικτη και ταχεία παροχή στήριξης.

               (3)Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματα Iα, Ιβ, ΙΙ, IV και VI της εν λόγω συμφωνίας μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο των Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

               (4)Το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ αναφέρει ότι το Συμβούλιο των Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.

               (5)Το άρθρο 16 παράγραφος 2 της συμφωνίας εταιρικής σχέσης ΑΚΕ-ΕΕ αναφέρει ότι η Επιτροπή των Πρέσβεων ΑΚΕ-ΕΕ εκτελεί κάθε εντολή που της αναθέτει το Συμβούλιο.

               (6)Το Συμβούλιο των Υπουργών ΑΚΕ-ΕΕ στη συνεδρίαση της 5ης Μαΐου 2017 έδωσε εντολή στην Επιτροπή των Πρέσβεων ΑΚΕ-ΕΕ να εκδώσει απόφαση για την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ όσον αφορά στους εξωγενείς κλυδωνισμούς και για την τροποποίηση του παραρτήματος ΙΙ κεφάλαιο 3.

               (7)Η Επιτροπή των Πρέσβεων ΑΚΕ-ΕΕ θα πρέπει να εκδώσει την παρούσα απόφαση.

               ΑΠΟΦΑΣΙΖΕΙ:

               Άρθρο 1

               Η χρηματοδοτική στήριξη προς τις χώρες ΑΚΕ σε περίπτωση μακροοικονομικής αστάθειας που οφείλεται σε εξωγενείς κλυδωνισμούς, η οποία προβλέπεται στο άρθρο 68 της συμφωνίας εταιρικής σχέσης ΑΚΕ-ΕΕ (η «συμφωνία»), διέπεται από τις διατάξεις της παρούσας απόφασης.

               Άρθρο 2

               1.Η συμπληρωματική χρηματοδοτική στήριξη μπορεί να κινητοποιηθεί από το αποθεματικό του 11ου Ευρωπαϊκού Ταμείου Ανάπτυξης για τις απρόβλεπτες ανάγκες, προκειμένου να μετριαστούν οι βραχυπρόθεσμες επιπτώσεις που προκύπτουν από εξωγενείς κλυδωνισμούς, συμπεριλαμβανομένων των επιπτώσεων στα έσοδα από τις εξαγωγές και να διασφαλιστούν οι κοινωνικοοικονομικές μεταρρυθμίσεις και πολιτικές οι οποίες θα μπορούσαν να επηρεασθούν αρνητικά από τη μείωση των εσόδων.

               2.Οι χώρες ΑΚΕ, που πλήττονται από εξωγενείς κλυδωνισμούς, υποβάλλουν προς τον σκοπό αυτό αίτηση στην Ευρωπαϊκή Επιτροπή για χρηματοοικονομική στήριξη, η οποία θα εξετάζεται μέσω προσέγγισης κατά περίπτωση προσανατολισμένης στις ανάγκες σύμφωνα με το πολυετές χρηματοδοτικό πλαίσιο συνεργασίας δυνάμει της παρούσας συμφωνίας.

               3.Η διαχείριση και η εφαρμογή αυτής της στήριξης πραγματοποιούνται με ταχείες, ευέλικτες και αποτελεσματικές διαδικασίες. Η Ευρωπαϊκή Επιτροπή θα υποβάλλει σε τακτά χρονικά διαστήματα εκθέσεις στην επιτροπή συνεργασίας ΑΚΕ-ΕΕ για τη χρηματοδότηση της ανάπτυξης.

               Άρθρο 3

               Τα συμβαλλόμενα μέρη της συμφωνίας, η Ευρωπαϊκή Επιτροπή και η Γραμματεία ΑΚΕ ενημερώνονται σχετικά με τις πρακτικές λεπτομέρειες εφαρμογής του άρθρου 68.

               Άρθρο 4

               Το παράρτημα II κεφάλαιο 3 της συμφωνίας εταιρικής σχέσης ΑΚΕ-ΕΕ εφαρμόζεται σύμφωνα με την παρούσα απόφαση.

               Άρθρο 5

               Η παρούσα απόφαση αρχίζει να ισχύει από την έκδοσή της.

               [Τόπος], [Ημερομηνία]

                     Για την Επιτροπή των Πρέσβεων ΑΚΕ–ΕΕ

                     Ο Πρόεδρος

                     (1)
                  Συμφωνία (ΕΕ L 317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 638 final
            2017/0280(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά την τροποποίηση του κανονισμού λειτουργίας της Μεικτής Επιτροπής του ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Τα δύο σχέδια αποφάσεων της Μεικτής Επιτροπής του ΕΟΧ (που επισυνάπτονται στην πρόταση απόφασης του Συμβουλίου) αποσκοπούν στην τροποποίηση του εσωτερικού κανονισμού της Μεικτής Επιτροπής του ΕΟΧ ώστε να προστεθούν η βουλγαρική, η ρουμανική και η κροατική γλώσσα.

               Το πρώτο σχέδιο απόφασης της Μεικτής Επιτροπής του ΕΟΧ που περιλαμβάνεται στο παράρτημα 1 αφορά τη βουλγαρική και τη ρουμανική γλώσσα. Μετά τη συμφωνία για τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο
                  1
               , η οποία υπεγράφη στις 25 Ιουλίου 2007 στις Βρυξέλλες, το άρθρο 129 παράγραφος 1 της συμφωνίας ΕΟΧ τροποποιήθηκε, για να προστεθούν η βουλγαρική και η ρουμανική στον κατάλογο των γλωσσών της συμφωνίας ΕΟΧ. Ωστόσο οι δύο αυτές γλώσσες θα πρέπει επίσης να προστεθούν στον κατάλογο των γλωσσών του εσωτερικού κανονισμού της Μεικτής Επιτροπής του ΕΟΧ.

               Δεδομένου ότι η συμφωνία σχετικά με τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο, η οποία υπεγράφη στις 25 Ιουλίου 2007 στις Βρυξέλλες, τέθηκε ήδη σε ισχύ στις 9 Νοεμβρίου 2011, η παρούσα απόφαση της Μεικτής Επιτροπής του ΕΟΧ μπορεί συνεπώς να τεθεί σε ισχύ μετά την έγκρισή της από την επιτροπή του ΕΟΧ.

               Το δεύτερο σχέδιο απόφασης της Μεικτής Επιτροπής του ΕΟΧ που περιλαμβάνεται στο παράρτημα 2 αφορά την κροατική γλώσσα. Η συμφωνία σχετικά με τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο («συμφωνία διεύρυνσης του ΕΟΧ του 2014»), η οποία υπεγράφη στις Βρυξέλλες στις 11 Απριλίου 2014, τροποποιεί ήδη το άρθρο 129 παράγραφος 1 της συμφωνίας ΕΟΧ, προκειμένου να προστεθεί η κροατική γλώσσα στον κατάλογο των γλωσσών της συμφωνίας ΕΟΧ. Επομένως, ο κανονισμός λειτουργίας της Μεικτής Επιτροπής του ΕΟΧ θα πρέπει να τροποποιηθεί αναλόγως.

               Δεδομένου ότι η συμφωνία διεύρυνσης του ΕΟΧ του 2014 εφαρμόζεται προσωρινά για τα συμβαλλόμενα μέρη από τις 12 Απριλίου 2014, η παρούσα απόφαση της Μεικτής Επιτροπής του ΕΟΧ πρέπει να εφαρμοστεί προσωρινά εν αναμονή της έναρξης ισχύος της συμφωνίας διεύρυνσης του ΕΟΧ του 2014.

               •Συνοχή με τις ισχύουσες διατάξεις στον τομέα πολιτικής

               Άνευ αντικειμένου

               •Συνοχή με άλλες πολιτικές της Ένωσης

               Άνευ αντικειμένου

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το παρουσιάσει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου

               •Αναλογικότητα

               Άνευ αντικειμένου

               •Επιλογή του νομικού μέσου

               Δυνάμει του άρθρου 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Συγκέντρωση και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν υπάρχουν δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               Άνευ αντικειμένου

               2017/0280 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ όσον αφορά την τροποποίηση του κανονισμού λειτουργίας της Μεικτής Επιτροπής του ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  4
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Μετά τη συμφωνία για τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο
                  5
               , η οποία υπεγράφη στις 25 Ιουλίου 2007 στις Βρυξέλλες, το άρθρο 129 παράγραφος 1 της συμφωνίας ΕΟΧ τροποποιήθηκε, για να προστεθούν η βουλγαρική και η ρουμανική στον κατάλογο των γλωσσών της συμφωνίας ΕΟΧ.

               (3)Η συμφωνία σχετικά με τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο
                  6
                («συμφωνία διεύρυνσης του ΕΟΧ του 2014»), η οποία υπεγράφη στις Βρυξέλλες στις 11 Απριλίου 2014, τροποποιεί το άρθρο 129 παράγραφος 1 της συμφωνίας ΕΟΧ, προκειμένου να προστεθεί η κροατική γλώσσα στον κατάλογο των γλωσσών της συμφωνίας ΕΟΧ.

               (4)Επομένως, ο κανονισμός λειτουργίας της Μεικτής Επιτροπής του ΕΟΧ, ο οποίος εγκρίθηκε με την απόφαση αριθ. 1/94 της Μεικτής Επιτροπής του ΕΟΧ, της 8ης Φεβρουαρίου 1994
                  7
                και τροποποιήθηκε με την απόφαση αριθ. 24/2005 της Μεικτής Επιτροπής του ΕΟΧ, της 8ης Φεβρουαρίου 2005
                  8
               , πρέπει να τροποποιηθεί αναλόγως.

               (5)Η συμφωνία διεύρυνσης του ΕΟΧ του 2014 εφαρμόζεται προσωρινά για τα συμβαλλόμενα μέρη από τις 12 Απριλίου 2014, και η αντίστοιχη απόφαση της Μεικτής Επιτροπής του ΕΟΧ θα πρέπει, επομένως, να εφαρμόζεται προσωρινά εν αναμονή της έναρξης ισχύος της συμφωνίας διεύρυνσης του ΕΟΧ του 2014.

               (6)Η θέση της Ένωσης στο πλαίσιο της Μεικτής Επιτροπής του ΕΟΧ θα πρέπει, ως εκ τούτου, να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να εγκριθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ σχετικά με τις προτεινόμενες τροποποιήσεις του κανονισμού λειτουργίας της Μεικτής Επιτροπής του ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 221 της 25.8.2007, σ. 15.

                     (2)
                  ΕΕ L 305 της 30.11.1994, σ. 6–8.

                     (3)
                  ΕΕ L 305 της 30.11.1994, σ. 6.

                     (4)
                  ΕΕ L 1 της 3.1.1994, σ. 3.

                     (5)
                  ΕΕ L 221 της 25.8.2007, σ. 15.

                     (6)
                  ΕΕ L …

                     (7)
                  ΕΕ L 85 της 30.3.1994, σ. 60.

                     (8)
                  ΕΕ L 161 της 23.6.2005, σ. 54.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.11.2017
            COM(2017) 638 final
            ΠΑΡΑΡΤΗΜΑ
            της
            πρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ οσον αφορά την τροποποίηση του κανονισμού λειτουργίας της Μεικτής Επιτροπής του ΕΟΧ

               ΠΑΡΑΡΤΗΜΑ 1

               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  αριθ..../2017

                  Πρόταση για απόφαση του Συμβουλίου

                  για την τροποποίηση του κανονισμού λειτουργίας της Μεικτής Επιτροπής του ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 92 παράγραφος 3,

               Εκτιμώντας τα ακόλουθα:

               (1)Μετά τη συμφωνία για τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο
                  1
               , η οποία υπεγράφη στις 25 Ιουλίου 2007 στις Βρυξέλλες, το άρθρο 129 παράγραφος 1 της συμφωνίας ΕΟΧ τροποποιήθηκε, για να προστεθούν η βουλγαρική και η ρουμανική στον κατάλογο των γλωσσών της συμφωνίας ΕΟΧ.

               (2)Η συμφωνία για τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο τέθηκε σε ισχύ στις 9 Νοεμβρίου 2011.

               (3)Στον κανονισμό λειτουργίας της Μεικτής Επιτροπής του ΕΟΧ, ο οποίος εγκρίθηκε με την απόφαση αριθ. 1/94 της Μεικτής Επιτροπής του ΕΟΧ της 8ης Φεβρουαρίου 1994
                  2
                και τροποποιήθηκε με την απόφαση αριθ. 24/2005 της Μεικτής Επιτροπής του ΕΟΧ της 8ης Φεβρουαρίου 2005
                  3
               , η βουλγαρική και η ρουμανική θα πρέπει να προστεθούν στον κατάλογο των γλωσσών. Επομένως, ο κατάλογος των γλωσσών του κανονισμού λειτουργίας της Μεικτής Επιτροπής του ΕΟΧ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η απόφαση της Μεικτής Επιτροπής του ΕΟΧ αριθ. 1/94 τροποποιείται ως εξής:

               1.
                     Το κείμενο του άρθρου 6 παράγραφος 2 αντικαθίσταται από τα εξής:

               «Τα κείμενα των πράξεων των Ευρωπαϊκών Κοινοτήτων που πρέπει να ενσωματωθούν στα παραρτήματα της συμφωνίας, σύμφωνα με το άρθρο 102 παράγραφος 1, είναι εξίσου αυθεντικά στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, όπως δημοσιεύονται στην Επίσημη Εφημερίδα της Ευρωπαϊκής Ένωσης. Τα κείμενα αυτά συντάσσονται στην ισλανδική και τη νορβηγική γλώσσα και επικυρώνονται από την Μεικτή Επιτροπή του ΕΟΧ μαζί με τις σχετικές αποφάσεις που αναφέρονται στην παράγραφο 1».

               2.Το κείμενο του άρθρου 11 παράγραφος 1 αντικαθίσταται από τα εξής:

               «Οι αποφάσεις της Μεικτής Επιτροπής του ΕΟΧ για την τροποποίηση των παραρτημάτων ή πρωτοκόλλων της συμφωνίας δημοσιεύονται στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα στο τμήμα ΕΟΧ της Επίσημης Εφημερίδας της Ευρωπαϊκής Ένωσης και στην ισλανδική και νορβηγική γλώσσα στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης».

               Άρθρο 2

               Η παρούσα απόφαση αρχίζει να ισχύει από την ημερομηνία έκδοσής της.

               Άρθρο 3

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)
                  ΕΕ L 221 της 25.8.2007, σ. 15.

                     (2)
                  ΕΕ L 85 της 30.3.1994, σ. 60.

                     (3)
                  ΕΕ L 161 της 23.6.2005, σ. 54.

    ---documentbreak--- NA ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.11.2017
            COM(2017) 638 final
            ΠΑΡΑΡΤΗΜΑ
            της
            πρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ οσον αφορά την τροποποίηση του κανονισμού λειτουργίας της Μεικτής Επιτροπής του ΕΟΧ

               ΠΑΡΑΡΤΗΜΑ 2

               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  αριθ..../2017

                  για

                  την τροποποίηση του κανονισμού λειτουργίας της Μεικτής Επιτροπής του ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 92 παράγραφος 3,

               Εκτιμώντας τα ακόλουθα:

               (1)Μετά τη συμφωνία για τη συμμετοχή της Δημοκρατίας της Βουλγαρίας και της Ρουμανίας στον Ευρωπαϊκό Οικονομικό Χώρο
                  1
               , («η συμφωνία διεύρυνσης του ΕΟΧ του 2014»), η οποία υπεγράφη στις 11 Απριλίου 2014 στις Βρυξέλλες, το άρθρο 129 παράγραφος 1 της συμφωνίας ΕΟΧ τροποποιείται για να προστεθεί η κροατική στον κατάλογο των γλωσσών της συμφωνίας ΕΟΧ.

               (2)Στον κανονισμό λειτουργίας της Μεικτής Επιτροπής του ΕΟΧ, ο οποίος εγκρίθηκε με την απόφαση αριθ. 1/94 της Μεικτής Επιτροπής του ΕΟΧ, της 8ης Φεβρουαρίου 1994
                  2
               , τροποποιήθηκε με την απόφαση αριθ. 24/2005 της Μεικτής Επιτροπής του ΕΟΧ, της 8ης Φεβρουαρίου 2005
                  3
               , και τροποποιήθηκε περαιτέρω με την απόφαση αριθ. [...] της [...] της Μεικτής Επιτροπής του EΟΧ, η κροατική θα πρέπει να προστεθεί στον κατάλογο γλωσσών. Επομένως, ο κατάλογος των γλωσσών του κανονισμού λειτουργίας της Μεικτής Επιτροπής του ΕΟΧ θα πρέπει να τροποποιηθεί αναλόγως.

               (3)Η συμφωνία διεύρυνσης του ΕΟΧ του 2014 εφαρμόζεται προσωρινά για τα συμβαλλόμενα μέρη από τις 12 Απριλίου 2014, και η παρούσα απόφαση πρέπει, επομένως, να εφαρμοστεί προσωρινά εν αναμονή της έναρξης ισχύος της συμφωνίας διεύρυνσης του ΕΟΧ του 2014,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η απόφαση της Μεικτής Επιτροπής του ΕΟΧ αριθ. 1/94 τροποποιείται ως εξής:

               1.
                     Το κείμενο του άρθρου 6 παράγραφος 2 αντικαθίσταται από τα εξής:

               «Τα κείμενα των πράξεων των Ευρωπαϊκών Κοινοτήτων που πρέπει να ενσωματωθούν στα παραρτήματα της συμφωνίας, σύμφωνα με το άρθρο 102 παράγραφος 1, είναι εξίσου αυθεντικά στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, όπως δημοσιεύονται στην Επίσημη Εφημερίδα της Ευρωπαϊκής Ένωσης. Τα κείμενα αυτά συντάσσονται στην ισλανδική και τη νορβηγική γλώσσα και επικυρώνονται από την Μεικτή Επιτροπή του ΕΟΧ μαζί με τις σχετικές αποφάσεις που αναφέρονται στην παράγραφο 1».

               2.Το κείμενο του άρθρου 11 παράγραφος 1 αντικαθίσταται από τα εξής:

               «Οι αποφάσεις της Μεικτής Επιτροπής του ΕΟΧ για την τροποποίηση των παραρτημάτων ή πρωτοκόλλων της συμφωνίας δημοσιεύονται στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα στο τμήμα ΕΟΧ της Επίσημης Εφημερίδας της Ευρωπαϊκής Ένωσης και στην ισλανδική και νορβηγική γλώσσα στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης».

               Άρθρο 2

               Η παρούσα απόφαση αρχίζει να ισχύει στις [...], ή την ημερομηνία έναρξης ισχύος της συμφωνίας διεύρυνσης του ΕΟΧ του 2014, ανάλογα με το ποια ημερομηνία είναι μεταγενέστερη.

               Εφαρμόζεται προσωρινά από τις 12 Απριλίου 2014.

               Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)
                  ΕΕ L …

                     (2)
                  ΕΕ L 85 της 30.3.1994, σ. 60.

                     (3)
                  ΕΕ L 161 της 23.6.2005, σ. 54.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.11.2017
            COM(2017) 588 final
            2017/0295(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης, εντός της μεικτής επιτροπής η οποία συγκροτήθηκε στο πλαίσιο της συμφωνίας μεταξύ της Ευρωπαϊκής Ένωσης και της Δημοκρατίας του Αζερμπαϊτζάν σχετικά με την απλούστευση της έκδοσης θεωρήσεων, όσον αφορά τη θέσπιση του εσωτερικού κανονισμού της

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               H συμφωνία μεταξύ της Ευρωπαϊκής Ένωσης και της Δημοκρατίας του Αζερμπαϊτζάν για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Αζερμπαϊτζάν και της Ευρωπαϊκής Ένωσης άρχισε να ισχύει την 1η Σεπτεμβρίου 2014
                  1
               . Η συμφωνία θέσπισε, με βάση την αρχή της αμοιβαιότητας, δεσμευτικά από νομική άποψη δικαιώματα και υποχρεώσεις που εφαρμόζονται σε αμφότερα τα μέρη για την απλούστευση των διαδικασιών έκδοσης θεωρήσεων για τους πολίτες του Αζερμπαϊτζάν και της ΕΕ. Το άρθρο 12 της συμφωνίας προβλέπει τη σύσταση μεικτής επιτροπής επιφορτισμένης μεταξύ άλλων με την παρακολούθηση της εφαρμογής της συμφωνίας. Το άρθρο 12 παράγραφος 4 της συμφωνίας ορίζει ότι η μεικτή επιτροπή θεσπίζει τον εσωτερικό κανονισμό της.

               Ο εσωτερικός κανονισμός εγκρίνεται με απόφαση της μεικτής επιτροπής και δεν θα αποτελεί μέρος της συμφωνίας.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Το Συμβούλιο εξουσιοδοτεί τον εκπρόσωπο της ΕΕ στη μεικτή επιτροπή, ήτοι την Επιτροπή, να εγκρίνει τον εσωτερικό κανονισμό με βάση την παρούσα πρόταση. Ο εσωτερικός κανονισμός έχει ως στόχο την οργάνωση των εργασιών της μεικτής επιτροπής και τη συμβολή στην προετοιμασία και τη διαχείριση των συνεδριάσεών της.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

                  Ο εσωτερικός κανονισμός, όπως ορίζεται στο παράρτημα της παρούσας πρότασης για απόφαση του Συμβουλίου, είναι απόρροια των διαβουλεύσεων με τις αρμόδιες αρχές στο Αζερμπαϊτζάν, κατά την πρώτη και δεύτερη συνεδρίαση της μεικτής επιτροπής, καθώς και της ανταλλαγής ηλεκτρονικών μηνυμάτων κατά τη χρονική περίοδο μεταξύ των συνεδριάσεων (για τελευταία φορά στις 5 Ιουνίου 2017). Η γνώμη των κρατών μελών ζητήθηκε με γραπτή διαδικασία η οποία ολοκληρώθηκε στις 16 Ιουνίου 2017.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η παρούσα πρόταση δεν έχει καμία επίπτωση στον προϋπολογισμό της ΕΕ.

               2017/0295 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης,
                  εντός της μεικτής επιτροπής η οποία συγκροτήθηκε στο πλαίσιο της συμφωνίας
                  μεταξύ της Ευρωπαϊκής Ένωσης και της Δημοκρατίας του Αζερμπαϊτζάν
                  σχετικά με την απλούστευση της έκδοσης θεωρήσεων,
                  όσον αφορά τη θέσπιση του εσωτερικού κανονισμού της

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α) σε συνδυασμό με το άρθρο 218 παράγραφος 9,

               Έχοντας υπόψη την απόφαση 2014/242/ΕΕ του Συμβουλίου, της 14ης Απριλίου 2014, για τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Αζερμπαϊτζάν σχετικά με την απλούστευση της έκδοσης θεωρήσεων
                  2
               ,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία μεταξύ της Ευρωπαϊκής Ένωσης και της Δημοκρατίας του Αζερμπαϊτζάν σχετικά με την απλούστευση της έκδοσης θεωρήσεων
                  3
                (εφεξής «η συμφωνία») τέθηκε σε ισχύ την 1η Σεπτεμβρίου 2014.

               (2)Το άρθρο 12 της συμφωνίας προβλέπει τη σύσταση μεικτής επιτροπής για τη διαχείριση της συμφωνίας. Η παράγραφος 4 του εν λόγω άρθρου προβλέπει ότι η μεικτή επιτροπή θεσπίζει τον εσωτερικό κανονισμό της.

               (3)Ο εσωτερικός κανονισμός είναι αναγκαίος για την οργάνωση των εργασιών της μεικτής επιτροπής που είναι επιφορτισμένη με τη διαχείριση της συμφωνίας και την παρακολούθηση της εφαρμογής της.

               (4)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής όσον αφορά την έγκριση του εσωτερικού κανονισμού της μεικτής επιτροπής για τη διαχείριση της συμφωνίας.

               (5)Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν. Συνεπώς, το Ηνωμένο Βασίλειο δεν συμμετέχει κατά οιοδήποτε τρόπο στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν. Συνεπώς, η Ιρλανδία δεν συμμετέχει κατά οιοδήποτε τρόπο στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (7)Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει κατά οιοδήποτε τρόπο στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που θα εγκριθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής, η οποία συγκροτήθηκε δυνάμει του άρθρου 12 της συμφωνίας μεταξύ της Ευρωπαϊκής Ένωσης και της Δημοκρατίας του Αζερμπαϊτζάν σχετικά με την απλούστευση της έκδοσης θεωρήσεων, όσον αφορά τη θέσπιση του εσωτερικού κανονισμού της, βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 128 της 30.4.2014, σ. 49-60.

                     (2)
                  ΕΕ L 128 της 30.4.2014, σ. 47-48.

                     (3)
                  ΕΕ L 128 της 30.4.2014, σ. 49-60.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.11.2017
            COM(2017) 588 final
            ΠΑΡΑΡΤΗΜΑ
            στην
            πρόταση απόφασης του Συμβουλίου
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής, η οποία συγκροτήθηκε δυνάμει της συμφωνίας μεταξύ της Ευρωπαϊκής Ένωσης και της Δημοκρατίας του Αζερμπαϊτζάν για την απλούστευση της έκδοσης θεωρήσεων, όσον αφορά τη θέσπιση κοινών κατευθυντήριων γραμμών για την εφαρμογή της εν λόγω συμφωνίας

               ΣΧΕΔΙΟ

               ΑΠΟΦΑΣΗ ΑΡΙΘ. … ΤΗΣ ΜΕΙΚΤΗΣ ΕΠΙΤΡΟΠΗΣ ΓΙΑ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ
               ΠΟΥ ΣΥΣΤΑΘΗΚΕ ΑΠΟ ΤΗ ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΟΥ ΑΖΕΡΜΠΑΪΤΖΑΝ ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ

               της ……

               όσον αφορά τη θέσπιση του εσωτερικού κανονισμού της

               Η ΜΕΙΚΤΗ ΕΠΙΤΡΟΠΗ,

               Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας του Αζερμπαϊτζάν σχετικά με την απλούστευση της έκδοσης θεωρήσεων (εφεξής «η συμφωνία»), και ιδίως το άρθρο 12 παράγραφος 4,

               Εκτιμώντας ότι η εν λόγω συμφωνία άρχισε να ισχύει την 1η Σεπτεμβρίου 2014,

               ΑΠΟΦΑΣΙΖΕΙ ΝΑ ΕΓΚΡΙΝΕΙ ΤΟΝ ΑΚΟΛΟΥΘΟ ΕΣΩΤΕΡΙΚΟ ΚΑΝΟΝΙΣΜΟ

               Άρθρο 1

               Προεδρία

               Η προεδρία της μεικτής επιτροπής για την απλούστευση της έκδοσης θεωρήσεων ασκείται από κοινού από έναν αντιπρόσωπο της Ευρωπαϊκής Ένωσης και έναν αντιπρόσωπο της Δημοκρατίας του Αζερμπαϊτζάν.

               Άρθρο 2

               Καθήκοντα της μεικτής επιτροπής

               1)Σύμφωνα με το άρθρο 12 παράγραφος 2 της συμφωνίας, η μεικτή επιτροπή για την απλούστευση της έκδοσης θεωρήσεων έχει ιδίως τα ακόλουθα καθήκοντα:

               α)να παρακολουθεί την εφαρμογή της συμφωνίας·

               β)να προτείνει τροποποιήσεις ή προσθήκες στη συμφωνία·

               γ)να διευθετεί τις διαφορές που προκύπτουν από την ερμηνεία ή την εφαρμογή των διατάξεων της παρούσας συμφωνίας.

               2)Η μεικτή επιτροπή για την απλούστευση της έκδοσης θεωρήσεων μπορεί να συμφωνήσει σχετικά με συστάσεις που περιλαμβάνουν κατευθυντήριες γραμμές ή «βέλτιστες πρακτικές» προκειμένου να συμβάλει στην εφαρμογή της συμφωνίας.

               Άρθρο 3

               Συνεδριάσεις

               1)Η μεικτή επιτροπή για την απλούστευση της έκδοσης θεωρήσεων συνέρχεται, όταν κρίνεται αναγκαίο, μετά από αίτηση των μερών και τουλάχιστον άπαξ ετησίως.

               2)Τα μέρη αναλαμβάνουν εκ περιτροπής τη διοργάνωση της συνεδρίασης εκτός αν συμφωνηθεί διαφορετικά.

               3)Οι συνεδριάσεις της μεικτής επιτροπής για την απλούστευση της έκδοσης θεωρήσεων συγκαλούνται από τους συμπροέδρους.

               4)Οι συμπρόεδροι καθορίζουν μια ημερομηνία διεξαγωγής της συνεδρίασης και ανταλλάσσουν τα απαιτούμενα έγγραφα εγκαίρως, ώστε να υπάρξει κατάλληλη προετοιμασία, τριάντα ημέρες πριν από τη συνεδρίαση.

               5)Το μέρος που φιλοξενεί τη συνεδρίαση αναλαμβάνει να τακτοποιήσει τα θέματα διοικητικής μέριμνας.

               Άρθρο 4

               Αντιπροσωπείες

               Τα μέρη γνωστοποιούν αμοιβαία, τουλάχιστον επτά ημέρες πριν από τη συνεδρίαση, τη σύνθεση των αντιπροσωπειών τους.

               Άρθρο 5

               Ημερήσια διάταξη των συνεδριάσεων

               1)Για κάθε συνεδρίαση συντάσσεται προσωρινή ημερήσια διάταξη από τους συμπροέδρους, το αργότερο δεκατέσσερις ημέρες πριν από τη συνεδρίαση. Η προσωρινή ημερήσια διάταξη περιλαμβάνει τα θέματα για τα οποία έχει ληφθεί αίτηση συμπερίληψής τους στην ημερήσια διάταξη από έναν από τους συμπροέδρους, το αργότερο δεκατέσσερις ημέρες πριν από τη συνεδρίαση.

               2)Κάθε μέρος μπορεί να προσθέσει θέματα στην προσωρινή ημερήσια διάταξη οποιαδήποτε στιγμή πριν από τη συνεδρίαση, με τη συμφωνία του άλλου μέρους. Τα αιτήματα για την προσθήκη θεμάτων στην προσωρινή ημερήσια διάταξη αποστέλλονται εγγράφως και ικανοποιούνται στο μέτρο του δυνατού.

               3)Η τελική ημερήσια διάταξη εγκρίνεται από τους συμπροέδρους στην αρχή κάθε συνεδρίασης. Θέμα άλλο από αυτά που περιέχονται ήδη στην προσωρινή ημερήσια διάταξη μπορεί να συμπεριληφθεί εκ των υστέρων, εφόσον τα μέρη συμφωνούν, και εξετάζεται στο μέτρο του δυνατού.

               Άρθρο 6

               Πρακτικά της συνεδρίασης

               1)Προσχέδιο των πρακτικών καταρτίζεται το συντομότερο δυνατόν από τον συμπρόεδρο που συγκαλεί τη συνεδρίαση.

               2)Τα πρακτικά, κατά γενικό κανόνα, αναφέρουν, για κάθε θέμα της ημερησίας διάταξης τα ακόλουθα:

               α)τα έγγραφα που υποβλήθηκαν στη μεικτή επιτροπή για την απλούστευση της έκδοσης θεωρήσεων·

               β)τις δηλώσεις που ζήτησε να καταχωρηθούν κάποιο εκ των μερών· και

               γ)τις αποφάσεις που ελήφθησαν, τις συστάσεις που έγιναν και τα συμπεράσματα που εγκρίθηκαν για ένα συγκεκριμένο θέμα.

               3)Τα πρακτικά περιλαμβάνουν τον κατάλογο των συμμετεχόντων κάθε αντιπροσωπείας, με ένδειξη του υπουργείου, της υπηρεσίας ή του οργανισμού που  έκαστος εκπροσωπεί.

               4)Τα πρακτικά εγκρίνονται από τη μεικτή επιτροπή για την απλούστευση της έκδοσης θεωρήσεων κατά την επόμενη συνεδρίασή της.

               Άρθρο 7

               Αποφάσεις και συστάσεις της μεικτής επιτροπής για την απλούστευση της έκδοσης θεωρήσεων

               1)Η μεικτή επιτροπή για την απλούστευση της έκδοσης θεωρήσεων λαμβάνει τις αποφάσεις της με συμφωνία αμφοτέρων των μερών.

               2)Οι αποφάσεις της μεικτής επιτροπής για την απλούστευση της έκδοσης θεωρήσεων φέρουν την επικεφαλίδα «απόφαση» και ακολουθεί ο αύξων αριθμός και περιγραφή του θέματός τους. Αναγράφεται επίσης η ημερομηνία έναρξης ισχύος της απόφασης. Οι αποφάσεις υπογράφονται από αντιπροσώπους της μεικτής επιτροπής για την απλούστευση της έκδοσης θεωρήσεων που εξουσιοδοτούνται να ενεργούν εξ ονόματος των μερών. Οι αποφάσεις συντάσσονται εις διπλούν και κάθε απόδοση είναι εξίσου αυθεντική.

               3)Οι παράγραφοι 1 και 2 εφαρμόζονται τηρουμένων των αναλογιών στις συστάσεις της μεικτής επιτροπής για την απλούστευση της έκδοσης θεωρήσεων.

               Άρθρο 8

               Έξοδα

               1)Κάθε μέρος αναλαμβάνει τις δαπάνες που προκύπτουν από τη συμμετοχή του στις συνεδριάσεις της μεικτής επιτροπής για την απλούστευση της έκδοσης θεωρήσεων, συμπεριλαμβανομένων των δαπανών προσωπικού, ταξιδίου και παραμονής καθώς και των εξόδων ταχυδρομείου και τηλεπικοινωνιών.

               2)Άλλες δαπάνες που συνδέονται με τη διοργάνωση των συνεδριάσεων αναλαμβάνονται από το μέρος που φιλοξενεί τη συνεδρίαση.

               Άρθρο 9

               Διοικητικές διαδικασίες

               (1)Οι συνεδριάσεις της μεικτής επιτροπής για την απλούστευση της έκδοσης θεωρήσεων δεν είναι δημόσιες, εκτός αν αποφασισθεί άλλως.

               (2)Τα πρακτικά και τα άλλα έγγραφα της μεικτής επιτροπής για την απλούστευση της έκδοσης θεωρήσεων θεωρούνται εμπιστευτικά.

               (3)Συμμετέχοντες άλλοι, εκτός των αξιωματούχων των μερών και των κρατών μελών μπορούν να προσκαλούνται μετά από συμφωνία των συμπροέδρων ενώ υπόκεινται στις ίδιες απαιτήσεις ως προς την εμπιστευτικότητα.

               (4)Τα μέρη μπορούν να διοργανώνουν δημόσιες συναντήσεις ενημέρωσης ή να ενημερώνουν με άλλο τρόπο το ενδιαφερόμενο κοινό σχετικά με τα αποτελέσματα των συνεδριάσεων της μεικτής επιτροπής.

               Άρθρο 10

               Έναρξη ισχύος

               Η παρούσα απόφαση αρχίζει να ισχύει την ημερομηνία της έκδοσής της από τη μεικτή επιτροπή για την απλούστευση της έκδοσης θεωρήσεων.

               Για την Ευρωπαϊκή Ένωση
                     Για τη Δημοκρατία του  Αζερμπαϊτζάν

               ΚΟΙΝΗ ΔΗΛΩΣΗ ΠΟΥ ΠΡΟΣΑΡΤΑΤΑΙ ΣΤΟΝ ΕΣΩΤΕΡΙΚΟ ΚΑΝΟΝΙΣΜΟ ΤΗΣ ΜΕΙΚΤΗΣ ΕΠΙΤΡΟΠΗΣ ΓΙΑ ΤΗ ΔΙΑΧΕΙΡΙΣΗ ΤΗΣ ΣΥΜΦΩΝΙΑΣ ΜΕΤΑΞΥ ΕΥΡΩΠΑΪΚΗΣ ΕΝΩΣΗΣ ΚΑΙ ΑΖΕΡΜΠΑΪΤΖΑΝ ΓΙΑ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ

               Για να εξασφαλίσουν την αδιάκοπη, εναρμονισμένη και ορθή εφαρμογή της συμφωνίας, η Δημοκρατία του Αζερμπαϊτζάν, η Ευρωπαϊκή Επιτροπή και τα κράτη μέλη πραγματοποιούν ανεπίσημες επαφές ενδιαμέσως των επίσημων συνεδριάσεων της μεικτής επιτροπής, για να ασχοληθούν με επείγοντα ζητήματα. Κατά την επόμενη συνεδρίαση της μεικτής επιτροπής, θα καταρτισθεί έκθεση σχετικά με αυτά τα ζητήματα και τις ανεπίσημες επαφές.